**Agnbøk** (*Carpinus betulus*) er et løvfellende tre i agnbøkslekten innenfor bjørkefamilien. Den er en av de to artene i slekten som vokser i Europa.

Den er et ganske lite tre med rund krone og blir i Europa opptil 25 m høy. Barken er lyst sølvgrå med lysebrune og lysegrå striper. Eldre trær har en dypt furet stamme. Vinterknoppene er smale, tilspissede og ligger trykket mot greina; hos bøk stikker derimot knoppene utover. Bladene er spredte, 8–10 cm lange, 5–6,5 cm brede, avlangt ovale, skarpt dobbelttannede og har 15 par nerver.

Blomstringen skjer samtidig med løvsprett i mai. Hannraklene er 2,5–5 cm lange og lysende gulgrønne. Hunnraklene er 6 cm lange med 8 par nøttefrukter. Hvert par er omgitt av et 3,5 cm langt grønt svøpblad med to fliker nær basis. Frukten er en liten nøtt som spres med vinden.

Arten tåler ganske mye skygge og kan vokse under høyere og mer lyskrevende trær som furu og sommereik. Blandingsskoger av agnbøk og sommereik er et av de viktigste plantesamfunnene i det mellomeuropeiske løvskogbeltet. Agnbøk finnes fra England og Frankrike østover til Belarus og Ukraina. Den mangler på Den iberiske halvøy og middelhavsøyene, men finnes i Italia, på Balkan og østover i nordlige Anatolia, Kaukasia og Nord-Iran. I de fuktige skogene i Kaukasia og Nord-Iran blir agnbøk opptil 35 m høy, og disse forekomstene blir av og til skilt ut som en egen art, *Carpinus caucasica*.

Agnbøk brukte lang tid på å vandre nordover etter siste istid og dukket opp i Mellom-Europa for omtrent 5000 år siden. Den kom til Polen for omtrent 4000 år siden, og de polske trærne ser ut til å stamme fra to ulike refugier. Spredningen skjedde samtidig med det første jordbruket, noe som skyldes at agnbøk fikk en fordel etter at menneskelig aktivitet begynte å påvirke artssammensetningen i skogene.

I Danmark vokser agnbøk i østlige Jylland og på øyene, og i Sverige finnes den nordover til sydlige Halland, østlige Småland og Öland. Den er et av de siste treslagene som innvandret til Skandinavia. Agnbøk vokser ikke naturlig i Norge, men er vanlig plantet i kyststrøk nordover til Trøndelag. Den brukes blant annet i hekker og finnes forvillet noen steder i Norge. 

Veden er svært hard og slitesterk og blir brukt til verktøyskaft, trommestikker og til hamrene i klaverinstrumenter. Tidligere ble hjulaksler ofte laget av denne tresorten. Brennverdien er høy, og veden egner seg godt til fyring.

Agnbøk er til tross for navnet ingen nær slektning av bøk, og de to treslagene tilhører to ulike familier.

Galleri
-------

* KnopperKnopper
* Blader og fruktBlader og frukt
* StammerStammer
* VedVed

Referanser
----------

1. ↑  «Artsdatabankens artsopplysninger»Åpent tilgjengelig. Artsdatabanken. 14. april 2023. Besøkt 14. april 2023.
2. ↑  Hegre H, Solstad H, Alm T, Fløistad IS, Pedersen O, Schei FH, Vandvik V, Vollering J, Westergaard KB og Skarpaas O (11. august 2023). «Karplanter. Vurdering av økologisk risiko for agnbøk *Carpinus betulus* som PH (LO i 2018) for Fastlands-Norge med havområder»Åpent tilgjengelig. *Fremmedartslista 2023*. Artsdatabanken. Besøkt 16. september 2023.

Litteratur
----------

* «Avenbok». Den virtuella floran. Arkivert fra originalen 5. juli 2022. Besøkt 11. april 2015.
* C. Grey-Wilson og M. Blamey; norsk utgave T. Faarlund og P. Sunding (1992). *Teknologisk Forlags store illustrerte flora for Norge og Nord-Europa*. Teknologisk Forlag. s. 54–55. ISBN 82-512-0355-4.
* A. Mitchell, oversatt av I. Gjærevoll (1977). *Trær i skog og hage*. Tiden. s. 212–213. ISBN 82-10-01282-7.
* O.B. Hansen. «Månedens plante: Agnbøk (*Carpinus betulus*)». NMBU. Arkivert fra originalen 18. april 2015. Besøkt 11. april 2015.
* H. Küster (1997). «The role of farming in the postglacial expansion of beech and hornbeam in the oak woodlands of central Europe». *The Holocene*. 7 (2): 239–242. ISSN 1477-0911. doi:10.1177/095968369700700213.
* A. Boratyński m.fl. (2007). «Seed involucre variation of *Carpinus betulus* (Corylaceae) in Poland» (PDF). *Acta Biologica Cracoviensia. Series Botanica*. 49 (1): 103–111. ISSN 0001-5296. Arkivert fra originalen (PDF) 17. august 2016. Besøkt 6. juli 2016.

Eksterne lenker
---------------

* (en) *Agnbøk* i Encyclopedia of Life Rediger på Wikidata

* (en) *Agnbøk* i Global Biodiversity Information Facility Rediger på Wikidata

* (no) *Agnbøk* hos Artsdatabanken Rediger på Wikidata

* (sv) *Agnbøk* hos Dyntaxa Rediger på Wikidata

* (en) *Agnbøk* hos ITIS Rediger på Wikidata

* (en) *Agnbøk* hos NCBI Rediger på Wikidata

* (en) *Agnbøk* hos The International Plant Names Index Rediger på Wikidata

* (en) *Agnbøk* hos Tropicos Rediger på Wikidata

* (en) *Kategori:Carpinus betulus* – bilder, video eller lyd på Wikimedia Commons Rediger på Wikidata

* (en) *Carpinus betulus* – galleri av bilder, video eller lyd på Wikimedia Commons Rediger på Wikidata

* *Carpinus betulus* – detaljert informasjon på Wikispecies Rediger på Wikidata

|  |  |
| --- | --- |
| Oppslagsverk/autoritetsdata | Store norske leksikon **·** Encyclopædia Britannica **·** Brockhaus Enzyklopädie **·** GND **·** LCCN **·** NKC
 |